**Τίτλος Προγράμματος: «ΤΑ ΤΑΞΙΔΙΑ…ΤΟΥ ΠΙΝΕΛΟΥ ΤΑΞΙΔΗ» (Ζωγραφική, μουσική, ταξίδι στον κόσμο)**

**Σύντομη περιγραφή:** Ο Πινέλος Ταξίδης είναι ένας περιπλανώμενος ζωγράφος που επικοινωνεί με επιστολές με τους μαθητές και τους αναθέτει μια νέα, κάθε φορά αποστολή.

Μετά από κάθε ταξίδι του σε μυστικό προορισμό οι μαθητές έπαιρναν μια επιστολή και μάθαιναν για έναν γνωστό ζωγράφο ή για έναν άγνωστο καλλιτέχνη χαμένο στον χρόνο. Παράλληλα μέσα από μια παρουσίαση power point μάθαιναν για την χώρα στην οποία ταξίδεψε ο Πινέλος και η αποστολή τους ήταν να ζωγραφίσουν κάποιον πίνακα που έχει διαλέξει για αυτούς, βάζοντας το δικό τους προσωπικό στοιχείο ή να παράγουν ένα νέο έργο μιμούμενοι κάποια τεχνοτροπία.

Επίσης η βοηθός του Πινέλου η κυρία **Νότα** τους παρουσίαζε μουσική και τραγούδια από τον κάθε γεωγραφικό προορισμό (άκουγαν τη μουσική και τις ώρες που εργάζονταν). Έτσι άκουσαν τζαζ και γκόσπελ από τις αρχές του 20ου αιώνα, ρώσικη και αιγυπτιακή παραδοσιακή μουσική, μουσική που «παράγει» το σύμπαν και τραγούδια των Ιθαγενών Αβοριγίνων.

Στη διάρκεια της χρονιάς έγιναν οι παρακάτω «αποστολές»:

* **Ηνωμένες Πολιτείες Αμερικής και Georgia\_O' Keeffe (**ζωγράφισαν τους πίνακες Radiator Building και Λουλούδι της ερήμου)
* **Ρωσία και Βασίλι Καντίνσκι** (ζωγράφισαν το Σπίτι στο Δάσος και τον πίνακα με τον αριθμό 26)
* **Αίγυπτος (**έγινε μια παρουσίαση ζωγραφικής σε πάπυρο, από υλικό που έτυχε να διαθέτω και επέλεξαν να ζωγραφίσουν τη σύζυγο του Φαραώ Ακενατών ,Νεφερτίτη, όπως παρουσιαζόταν σε αρχαία τοιχογραφία, ενώ υπέγραψαν τους πίνακες με ιερογλυφικά)
* **Διάστημα** (εδώ συνδέθηκε με ένα πρόγραμμα αστρονομίας. Έγινε μια παρουσίαση του ηλιακού συστήματος με power point, πολλά video, προγράμματα προσομοιώσεων, φυλλάδιο και φύλλα εργασίας και ζητήθηκε από τα παιδιά να κάνουν μια **καλλιτεχνική απεικόνιση του διαστήματος.** Έκαναν κατασκευές και κολάζ, διακοσμώντας ένα τμήμα του διαδρόμου και έγραψαν ένα παραμύθι για τους πλανήτες το οποίο διάβασαν σε μικρότερους μαθητές σε μια σύντομη παρουσίαση.). Δεν αποστέλλω το υλικό γιατί αποτελεί πρόγραμμα περιβαλλοντικό, απλώς παραθέτω φωτογραφίες από τις κατασκευές και το παραμύθι.
* **Αυστραλία (**τεχνική των Αβοριγίνων, ελεύθερη επιλογή θέματος με εφαρμογή της τεχνοτροπίας των Ιθαγενών)

Μεσελίδου Χαρίκλεια